**6-րդ կրթական հարթակ**

**258-րդ շաբաթ**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

***Նախորդ դասի կրկնություն։***

**Գրականություն – *Առակ․ «Մարգարիտն ու փրփուրը» Հովհաննես Շիրազ /էջ 121/***

* Վարժ կարդա առակը և քո բառերով վերարտադրիր այն։
* Որո՞նք են ստեղծագործության հիմնական հերոսները։
* Ինչպե՞ս կբնութագրես հերոսներից յուրաքանչյուրին։ Նկարագրիր, թե քո կարծիքով ինչպիսի՞ մարդկանց են ներկայացնում փրփուրն ու մարգարիտը։
* Ի՞նչ կասես առակի վերջին հատվածի մասին։ Մեկ անգամ էլ կարդա և մտածիր։
* Քո կարծիքով ինչու՞ են հորինվել առակները։ Ի՞նչ նպատակի են ծառայել դրանք:

**Քերականություն- Վանկ /էջ 123/։**

* Ի՞նչ է վանկը։ Վանկի տեսակները և դրանց ուղղագրության կանոնները։

**Բառագիտություն-**

* Վերհիշել հետևյալ բառերի *բացատրությունները*
* *Գանձ – թանկագին իրեր, հարստություն*
* *Փրփուր – պղպջակներից առաջացած սպիտակ զանգված ջրի երեսին*
* *Վայելք – բավականության, հաճույքի զգացում*
* *Փառք – պատիվ, հռչակ, համբավ, որը մարդը վաստակում է իր լավ գործով*
* *Հետք - որևէ բանի կամ մարդու շարժման կամ հարվածի հետևանքով որևէ մակերեսի վրա բացված փոս կամ ոտնահետք*
* Վերհիշել հետևյալ բառերի հոմանիշները
* *Երես - դեմք*
* *Ճշմարիտ – իսկական, իրական*
* *Խորք - հատակ*
* *Փայլել - պսպղալ*
* *Ցրվել – սփռվել*
* Վերհիշել հետևյալ բառերի հականիշները
* *Ճշմարիտ - սուտ*
* *Պայծառ – խամրած, անփայլ*
* *Վախ - քաջություն*
* *Գրել – ջնջել*
* *Երկար – կարճ։*

**Մշակույթ - Ծաղկազարդ**

* *Երբ է տոնվում Ծաղկազարդը։*
* *Ի՞նչ է խորհրդանշում տոնը։*
* *Ի՞նչ պատմություն է կապված Ծաղկազարդի հետ։*
* *Ինչպե՞ս են նշում Ծաղկազարդը մեր օրերում։*
* *Ի՞նչ օրհնության կարգ է կատարվում Ծաղկազարդի օրերին հայ եկեղեցու կողմից։*
* *Քո կարծիքով ինչու է տոնը կոչվում Ծաղկազարդ կամ Ծառզարդար։*

***Նոր դաս։***

* **Գրականություն – «Կյանքից թանկ բանը» Ավետիք Իսահակյան /էջ 130/**
* **Բառագիտություն – բոսոր, դալկահար, սրտաբեկ, անպատճառ, եզր** բառերի բացատրությունները, թեմատիկ հոմանիշներն ու հականիշները
* **Քերականություն –** **Տողադարձ /էջ 132/։**
* **Մշակույթ –** ***Գեղարդ։***

***Գրականություն - Առակ․ «Կյանքից թանկ բանը» Ավետիք Իսահակյան /էջ 130/***

* Վարժ կարդա առակը և քո բառերով վերարտադրիր այն։
* Ո՞րն է առակի հիմնական գաղափարը։
* Ինչի՞ մասին է Իսահակյանը ցանկանում, որ մենք մտածենք։
* Ի՞նչն է քեզ համար ամենաթանկ բանը կյանքում։
* Համաձա՞յն ես այս առակի գաղափարին։ Մեկնաբանիր պատասխանդ։

**Բառագիտություն**

* Բառատետրում (բացատրական մասում) արտագրել և սովորել հետևյալ բառերն ու *դրանց բացատրությունները*
* *Բոսոր – մուգ կարմիր*
* *Դալկահար – թոշնած, տանջված ու ծերացած*
* *Սրտաբեկ – տխուր, հուսահատ*
* *Անպատճառ – անպայման, հաստատ*
* *Եզր – ծայր։*
* Բառատետրում գրել և սովորել հետևյալ բառերի հոմանիշները
* *Խորհել - մտածել*
* *Ծաղրել – ձեռք առնել*
* *Խնդագին - ուրախ*
* *Գին - արժեք*
* *Իսկույն – անմիջապես։*
* Բառատետրում գրել և սովորել հետևյալ բառերի հականիշները
* *Ընկնել – վեր կենալ*
* *Առաջ - հետ*
* *Հոգնել – հանգստանալ*
* *Խաղաղություն - պատերազմ*
* *Խորամանկ – միամիտ։*

***Քերականություն-* Տողադարձ /էջ 132/։**

Տողադարձը կատարվում է երկու սկզբունքով՝ ***վանկատման*** և ***բառակազմական***։

**Վանկատման** եղանակով տողադարձը․

ա) Երկու ձայնավորների միջև ընկած բաղաձայնն անցնում է հաջորդ տողը։

Օրինակ՝ կա-յա-րան։

բ) Երկու ձայնավորի միջև ընկած երկու և ավելի բաղաձայններից հաջորդ տողն է անցնում միայն վերջին բաղաձայնը։ Օրինակ՝ ար-դար։

գ) Գաղտնավանկի ը-ն գրվում է միայն տողի վերջին և հաջորդ տողի առաջին վանկերում։ Օրինակ՝ փա-խըս-տական։

դ) Յ կիսաձայնին նախորդող բաղաձայնը յ-ի հետ կարող է տարվել հաջորդ տող կամ չտարվել։ Հավասարապես ճիշտ են համարվում հետևյալ ձևերը՝ խաղաղութ-յուն կամ խաղաղու-թյուն։

ե) Եվ գիրը բաժանվում է ե, վ տառեր, երբ դրանք տարբեր վանկերի են պատկանում․ վ-ն տարվում է հաջորդ տող։ Օրինակ՝ հևալ - հե-վալ։

**Բառակազմական եղանակով տողադարձը․**

ա) Տողադարձի ժամանակ կարելի հաջորդ տող տանել ամբողջական բառը կամ բառամասը՝ առանց վանկատումը հաշվի առնելու։ Օրինակ՝ ծով-ափ։

բ) Ամբողջական բառը կամ արմատը հաջորդ տող տանելու կամ տողի վերջում թողնելու դեպքում գաղտնավանկի ը-ն չի գրվում։ Օրինակ՝ լեռնա-շղթա։

**Հարցեր և առաջադրանքներ**

* Որո՞նք են տողադարձի տեսակները։ Որո՞նք են տողադարձի կանոնները։
* Հանձնարարություններ - Կատարել էջ 134-ի վարժություն 1։

**Մշակույթ - Գեղարդ**

Գեղարդը միջնադարյան վանական համալիր է Հայաստանի [Կոտայքի մարզում:](https://armeniadiscovery.com/hy/region/kotayk" \t "_blank) Վանքը հիմնադրվել է 4-րդ դարում՝ Գրիգոր Լուսավորչի կողմից: Ըստ ավանդության՝ Հայաստանում [քրիստոնեություն](https://armeniadiscovery.com/hy/articles/first-christian-country" \t "_blank)քարոզելու ժամանակ, նա տեսնում է քարանձավը, որտեղ հրաշագործ աղբյուր էր հոսում և հիմնում է Այրիվանքը, կամ «Քարայրի վանքը»:

Աղբյուրը մինչև հիմա էլ հոսում է մատուռի ներսում, և մարդիկ գալիս են այստեղ՝ դրանից ջուր խմելու և ամոքվելու: Հրաշագործ համարվող աղբյուրների պատճառով այս վայրը  երկրպագել են դեռևս հեթանոսության ժամանակաշրջանում:

Հետագայում, երբ  Թադեոս առաքյալը գալիս է Հայաստան՝ բերելով այն գեղարդը, որով Հիսուսը խոցվել էր խաչի վրա և պահելով այն այստեղ, վանքը վերանվանվում է Գեղարդավանք: Գեղարդը պահվել է վանքում մոտ 500 տարի և այժմ գտնվում է Սուրբ Էջմիածնի Մայր աթոռի թանգարանում։

Գեղարդի վանքն ընդգրկված է ՅՈՒՆԵՍԿՕ-ի Համաշխարհային ժառանգության ցանկում: Համալիրի գլխավոր Կաթողիկե եկեղեցին կառուցվել է 1215 թվականին: Վանքը 50%-ով փորված է ժայռի մեջ և նրա սրահներն ու անցուղիները հատվում են տարբեր մակարդակներում: Համալիրի եկեղեցիներից մի քանիսը ամբողջությամբ փորված են ժայռերի մեջ, մյուսները՝ քարանձավներից քիչ են տարբերվում: Համալիրի ճարտարապետությունը շատ բարդ է և հետաքրքիր:

Երևանի [Մատենադարանում,](https://armeniadiscovery.com/hy/place/matendaran" \t "_blank) ինչպես նաև Փարիզի Ազգային գրադարանում ու Բեռլինի Արքայական գրադարանում, պահվում են ձեռագրեր, որոնք կազմվել, ծաղկվել, գրվել ու ընդօրինակվել են Գեղարդավանքում։

Գեղարդի վանքը գտնվում է մի բացառիկ գեղատեսիլ վայրում՝ ժայռոտ լեռներով, խիտ անտառներով, լեռնային մարգագետիններով և աղբյուրներով: Բնապատկերը, օդը, ձայները․․․ այստեղ ամեն ինչն առանձնահատուկ է և ներդաշնակ ժայռից ծնված հոյակերտ վանքի հետ:

**Հարցեր և առաջադրանքներ**

* + - 1. Որտե՞ղ է գտնվում Գեղարդավանքը։
      2. Ե՞րբ և ու՞մ կողմից է հիմնվել Գեղարդի վանքը։
      3. Ի՞նչ է նշանակում «գեղարդ», ե՞րբ է այն բերվել Հայաստան և ու՞մ կողմից։
      4. Ի՞նչ պատմություններ են կապված Գեղարգավանքի հետ։
      5. Դասանյութից դուրս գրել (կամ ինքնուրույն հետազոտական աշխատանքի արդյունքում գտնել) Գեղարդի մասին 5 փաստ և ներկայացնել հաջորդ դասին։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Կարողանա սահուն ընթերցել հանձնարարված դասանյութը, վերապատմել և ներկայացնել սեփական խոսքերով, պատասխանել հարցերին և մասնակցել քննարկումներին։
* Հասկանա և կարողանա մեկնաբանել քերականական սահմանումները։ Կարողանա սեփական խոսքերով վերարտադրել և բերել օրինակներ։
* Մասնակցի խմբային աշխատանքներին։